정조 12년
戊申十一月初五日初更上御興政堂有司堂上入侍時左副承旨李祖承假注書趙台榮記事官尹行任金祖淳有司堂上徐有隣以次進伏訖有隣曰今番詢瘼時市民等所懷左右相適在闕中卽爲問議入侍稟處可也事命下矣依下敎就議于左右相而立廛市民所懷內矣廛與毛衣匠相訟一節辛丑年詢瘼後自廟堂以此後則毛物皁色外緞錦涼揮項造成者照法嚴處之意嚴飭故毛匠涼揮項亂賣者隨現懲治矣至於今年毛匠輩不遵朝令緞錦涼揮項恣意亂賣誠極無據且瞑幄纓巾乃矣廛主管買賣者而綿紬廛潛染黑色瞑幄纓巾亂賣故呈于本署則提調洞察市弊黑色瞑幄纓巾之屬竝不得亂賣之意嚴飭而綿紬廛市民越訴於廟堂瞑幄外黑紬則染賣之意許題今此瞑幄纓巾涼揮項之屬見奪則渙散之勢指日可待云而左相則以爲毛匠輩旣賣緞錦於本廛則造成轉賣恐不必歸之於亂廛瞑幄纓巾雖是立廛物種而綿紬廛若以綿紬染黑造賣瞑幄纓巾則立廛亦不宜禁斷云右相則以爲毛匠所業只毛物立廛所管卽緞錦毛匠輩以造成毛揮項之故仍以濫及於涼揮項所謂涼揮項非緞屬不可成者此豈非奪取立廛之業者乎立廛稱冤勢所必然此後則毛匠只造毛物不得賣涼揮項之意嚴明定式斷不可已至於瞑幄纓巾亦是立廛所管紬廛之欲爲奪取在所當禁云矣上曰右相言政合予意俄於平市提調入侍已有決給之處分此事今無可論而辛丑詢瘼時關西銀限年貸給目今蘇救之時先從此事闊狹爲好更令退限十年可也有隣曰帽子廛市民所懷內各廛買賣物種一從市案有無而矣廛物種中針子一種東床廛人符同該吏刀擦渠廛中貫子之貫字冒錄矣廛中針子之針字幻弄之廛人該吏侤音尙在而本署提調以通共發賣之意筵稟定奪矣徒等以本廛與渠通共寧不冤抑而事經筵稟不敢更煩床廛人反生榷利之計紛紜呈訴有反案之題辭渠等稱以亂廛持椎突入任情掃蕩矣徒等以有市案本廛反爲無市案盜賣之類所橫侵取考市案竝考文案先治幻弄之罪仍禁亂賣之習云而左相則以爲帽子廛床廛旣以通共買賣筵稟定奪則兩廛人之復爲起鬧必欲都執云者誠爲可痛兩治兩存恐合事宜云右相則以爲帽子廛床廛以針子一種互相爭辨而臣於年前待罪平市提調也累閱流來文券則床廛之次知針子不知爲幾年毋論市案之彼此有無帽子廛之前所不禁者今乃爭訟事涉非理故論理嚴題決給於十二床廛使之依前斥賣今豈有他見乎上曰旣載市案可謂主人旣不買賣亦不可謂主人訟理姑無論帽廛則凋弊床廛則稍勝云左相言實合蘇救之政依此決給可也有隣曰簇頭里廛人所懷內綿紬廛市民皁色抑賣事與立廛相訟而又生非理之心矣廛皁色稱以亂廛不時搜樻其所閪失不知其數且綿紬廛有紅藍綠白紫的黃色等疋紬而市案外之物種恣意濫禁使殘弱之女人不能支保云而左相則以爲簇頭里廛原情所謂綿紬廛所業只是紅藍綠白紫的黃色云而獨不及黑染綿紬者恐不成事理而毛衣匠之買緞於立廛造賣揮項者旣不可禁則簇頭里廛之買黑色於綿紬廛造賣簇頭里者似當一體許之云右相則以爲簇頭里廛所訴臣不知彼是此非而綿紬廛物種旣無黑染之事則簇頭里廛之不欲失染皁之業在所當然云矣上曰立廛決給之後如線隨針自在得決之中矣有隣曰綿紬廛市民所懷內養送之具或用緞或用紬或用木布立廛以黑緞裁瞑握行賣矣廛以黑紬裁瞑握行賣於理不咈苟使瞑握緞綿外無他可爲之物則已稱家有無富用緞貧用紬理所然也而立廛不知緞紬之異不計貧富之勢欲使衆民皆用緞而不用紬專非專利之計乎云而左相則以爲綿紬廛事已陳立廛條云右相則以爲紬廛所訴只是瞑握一種而瞑握之爲立廛所管已陳於立廛原情論斷之中不必更煩云毛衣匠等所懷內以爲矣等生業不過毛涼兩色揮項而立廛市民欲爲禁斷其可成說乎涼揮項所入緞色渠旣斥賣而反欲禁其造賣者專出於兼竝奪利之計使之更勿橫侵云而左相則以爲毛衣匠事已陳於立廛條云右相則以爲毛匠事已陳立廛原情論斷之中矣云月外廛市民所懷內矣廛國家嘉禮吉禮髢髮及勅使求請月外專當進排而今因加髢之禁斷屢千金物貨無可用之地公私負債亦至萬餘金之多特蒙天恩云而左相則以爲月外廛所訴則極涉猥越加髢雖已永革小貼髢娘子䯻所用尙有交易之道則新令之下敢此呈訴者可罪而恐不可聽施云右相則以爲月外廛失業非不矜憐而實無區處之道情原中天恩生成等語極爲猥越云內外魚物廛市民所懷內矣廛所賴只是乾鹽魚兩種而鹽魚船到泊京江則矣廛付利卸下買取轉賣矣年前因江民之誣訴御史書啓一依露梁銅雀例以錢酌定施行矣廛以兩種猶難支撑而一種見奪於船人之手日阽危亡鹽魚一種依前付利和賣得以保存云而左相則以爲內外魚廛原情則玆事年前已有定式恐不宜隨訴隨改云右相則以爲內外魚物廛原情繡衣旣有書啓朝家亦已酌定則今此呼訴不當聽施云上米廛市民所懷內矣廛之收稅於雜穀廛依前復稅事昨春自廟堂覆奏蒙允而雜穀廛人萬端行惡拒稅不納指揮旅主移設一肆於下米廛家內以矣廛所捧之稅兩廛分食已爲十餘朔雜穀則依前設肆於矣廛基址大米則任自移設於矣廛基址之外名以雜穀之廛兼占大米之稅安在其復古規奉朝令之義哉矣廛入來之雜穀渠旣隨入收稅則渠廛之入來大米亦如雜穀收捧之規然後可得復稅之實效更令究覈處分云雜穀廛市民所懷內上米廛人等敢以從賣收稅復舊之說誣罔天聽革罷癸巳年七百兩定稅之法又不如意則誣訴京兆欲創隨入收稅之事自歸落訟之科則又懷叵測之心半包之米責以一包未賣之穀諉以已賣虛錄增額欲徵白地之稅矣廛米商旅主等撤家移業於下米廛基址則上米廛人反以矣廛拒稅移市或呈備局或呈本署亟令本署從公處決云而左相則以爲取考上米廛所訴及雜穀廛原情則咫尺之間雜穀則依前大米則移設者論以訟理雜廛恐在落科云右相則以爲上米雜穀兩廛所訴爭端已久曲折纖瑣有難咄嗟間決定而但備局斷訟旣在昨年則廛人輩不爲聽從又事爭辨事涉猥越云銀麯廛市民所懷內矣廛合設之後亂賣麯子雖以限十圓定式而惟彼奸民輩一日之內十圓行賣不知幾許次而甚至以數十圓作米八石周行潛賣城內外酒肆之人無一人來買於本廛將至渙散之境雖一圓潛賣必以亂廛律各別痛繩云而左相則以爲銀麯廛所訴則十圓定式之後一圓之必欲歸之於亂廛者誠爲可駭恐不可聽施云右相則以爲銀麯廛之欲以一圓歸之亂廛者語極可駭此則可罪而不可聽施云矣上曰竝依左右相議施行可也出擧條有隣曰關東蔘契貢人司僕寺貢人鉢里廛市民等皆以貢價之未蒙引等願蒙一視之澤云而特下傳敎有加一等上下之命三貢若在二月等則自當蒙恩別無可以回啓者而其中鴨島契貢人所懷以爲本監刈取鴨島所産正草薍每年給付矣貢各處所用草飛乃把子等物編結進排而戶曹只以編結價從實上下逢授外加進排草物則一未受價渙散迫頭加進排草物價依他貢例上下云故敢此仰達矣上曰令該監稟處可也有隣曰司圃署菜蔬貢人所懷以爲當初矣貢兩殿兩宮供上菜蔬價合四千兩磨鍊而如有加出供上則自本署添給其價矣今當三殿三宮供上之時本署罄竭他無上下之道不足貢價每年至爲一千六百餘兩之多區劃變通俾免白地進排云故敢此仰達矣上曰令該署提調後日登對時稟處可也有隣曰工曹小筆契貢人所懷以爲矣貢進排內入小筆每當束筆則自本曹便同權設都監各樣所入物種貢人等專爲擔當而匠手輩恣意點退一年落本至爲四五百兩從前連黃毛一釜所出筆四百四五十柄而見今所出不滿三百該色交遞之後則前等所造之筆仍爲舊遺在前後退筆陳腐見棄所負公私債至於七八千金不攻自破之勢迫在朝夕內入筆之貢許給匠人則決無生梗之理容或不然則依書筵筆元貢例自束自進排而工曹所在恒留筆一千柄移置書房色貢人等亦限一千柄措備隨用進排云故敢此仰達矣上曰本事無異已熟之饌尾閭尙可說貽瘼旣至此此後宜有一定之式令戶判較數朔之用量定柄數以爲排朔例入之地可也有隣曰小筆若釐正則大中筆亦似一體釐正故敢此仰達矣上曰依爲之有隣曰三南方物紙契貢人所懷以爲方物紙未收及營本官許多僧役一切釐革事今春詢瘼時逐一條陳自備局嚴關該道而今年方物紙未收比前倍蓰營本官紙役無一減除更加嚴飭俾蒙支撑之澤云故敢此仰達矣上曰卿旣登筵稟處可也有隣曰方物紙契年前從貴變通之後庶可蘇救而目下難支之弊專由於紙物未收之居多紙物未收之居多專由於僧徒之凋殘僧徒之凋殘專由於營本官雜役故前因詢瘼時呼籲發關禁斷非止一再而尙未釐革又登所懷事之寒心莫此爲甚今番則勿令仍循劃卽釐革形止使之枚報本司從後如有侵漁之事則勿論營邑隨現論勘寺弊蠲除之後各年未收紙物一依貢人所告計年徵給之意一體分付於嶺南湖西兩道臣何如上曰依爲之出擧條命退諸臣以次退出